'તલવાર' બ્રિલિયન્ટ એક્ટિંગ પર્ફોર્મન્સિસથી ભરચક છે. ગમે તેવા અઘરા પાત્રને પણ ગજબનાક સહેલાઈથી ભજવી જતા ઇરફાને અહીં પણ 'CDI' ઑફિસરનો રોલ બખૂબી નિભાવ્યો છે. પરંતુ ફિલ્મમાં સૌથી વધુ ધ્યાન ખેંચે છે વાહિયાત બેદરકાર પોલીસ અધિકારીનું પાત્ર ભજવતા એક્ટર ગજરાજ રાવ. આમ તો એ ટીવીની જાહેરખબરોમાં અને છૂટક પાત્રોમાં દેખાતા રહે છે. પરંતુ અહીં એમણે એવી એક્ટિંગ કરી છે કે આપણને થાય કે આપણે પણ સ્ક્રીનમાં ઘૂસીને એમને એક ડંડો ફટકારતા આવીએ. ટ્રેજેડીનો ભોગ (કે ભાગ) બનેલાં માતાપિતાના રોલમાં કોંકણા સેન શર્મા અને નીરજ કબિએ ખાસ્સી બેલેન્સ્ડ એક્ટિંગ કરી છે. અન્ય પાત્રોમાં પ્રકાશ બેલાવાડી, સોહમ શાહ વગેરે ધ્યાન ખેંચે છે.